Ιωάννης ΦιτςΆλαν, 1ος βαρόνος Άρουντελ

Ο Ιωάννης ΦιτςΆλαν, 1ος βαρόνος Άρουντελ, αγγλ.: John FitzAlan, 1st Baron Arundel (π. 1348 – 1379), επίσης γνωστός ως σερ Ιωάννης Άρουντελ, ήταν Άγγλος στρατιωτικός.

 Καταγωγή 
Γεννήθηκε στο Έτσινγκχαμ τού Σάσεξ στην Αγγλία, γιος τού Ριχάρδου ΦιτςΆλαν 3ου κόμη τού Άρουντελ (π. 1313 - 1376), και τής 2ης συζύγου του Ελεονώρας τού Λάνκαστερ (1318 - 1372), κόρης τού Ερρίκου 3ου κόμη τού Λάνκαστερ, και χήρας τού Ιωάννη Μπώμοντ 2ου βαρόνου Μπώμοντ. Αδελφός του ήταν ο Θωμάς Άρουντελ αρχιεπίσκοπος τού Καντέρμπουρυ. Αδελφή του ήταν η Ιωάννα ΦιτςΆλαν κόμισσα τού Χέρεφορντ.

 Υψηλό αξίωμα 
δεξιά|μικρογραφία|Κάστρο Μπέτσγουορθ.
Ο Ιωάννης διορίστηκε λόρδος στρατάρχης τής Αγγλίας από τον Ριχάρδο Β΄ το 1377 και κλήθηκε στη Βουλή των Λόρδων στις 4 Αυγούστου 1377, με διάταγμα που έλαβε ο Johanni de Arundel. Διετέλεσε λόρδος στρατάρχης μέχρι το 1379.

Στις 26 Ιουλίου 1379 τού δόθηκε άδεια να οχυρώσει ένα πέτρινο κάστρο στη θέση ενός χωματουργικού φρουρίου τού 11ου αι. στο Σάρεϋ. Με τα χρόνια που ακολούθησαν, το κτίσμα ξανακτίστηκε και ανακαινίστηκε, και τα ερείπιά του είναι πλέον γνωστά ως Κάστρο Μπέτσγουορθ.

 Ναυτική νίκη 
Ως επικεφαλής μίας ναυτικής εκστρατείας προς υποστήριξη τού δούκα τής Βρετάνης, νίκησε τον γαλλικό στόλο στα ανοικτά των ακτών τής Κορνουάλης.

 Το τέλος στη θάλασσα 
Διοικώντας μία δύναμη με σκοπό να ανακουφίσει τον δούκα τής Βρετάνης, ο σερ Ιωάννης αναγκάστηκε να περιμένει ισχυρότερους ανέμους. Κατά τη διάρκεια αυτής τής αναμονής αποφάσισε να καταφύγει σε ένα μοναστήρι, όπου οι άνδρες του «δεν έδωσαν σημασία στην ιερότητα τού τόπου και... επιτέθηκαν βίαια και βίασαν»  όσες βρήκαν μέσα. Επιπλέον, ο σερ Ιωάννης «επέτρεψε στους άνδρες του να λεηλατήσουν την ύπαιθρο όπως ήθελαν, και να φτωχοποιήσουν τον λαό». Thomas Walsingham, "Chronica Maiora" Όταν η δύναμη τελικά ξεκίνησε στη θάλασσα, κουβαλώντας μαζί της αγαθά που είχαν κλαπεί από μία κοντινή εκκλησία, και με απόφαση αφορισμού από τούς αδικημένους ιερείς, η αποστολή βρέθηκε σε καταιγίδα. Ο Θωμάς Γουόλσινγκχαμ αναφέρει, ότι κατά τη διάρκεια τού πανικού τής καταιγίδας, ο σερ Ιωάννης δολοφόνησε όσους από τούς άνδρες του αρνήθηκαν να κατευθυνθούν στην ακτή, από φόβο μήπως ναυαγήσουν στα βράχια. Στη συνέχεια, αφού έφθασαν με ασφάλεια σε ένα νησί στα ανοιχτά των Ιρλανδικών ακτών, ο σερ Ιωάννης και ο καπετάνιος του παρασύρθηκαν πίσω στη θάλασσα και πνίγηκαν. 

Σύμφωνα με την ιστορία τού Tόμας Γουόσλινγκχαμ, οι άνδρες τού ΦιτςΆλαν βεβήλωσαν ένα μοναστήρι στο Σαουθάμπτον ή κοντά σε αυτό, και απήγαγαν πολλές από τούς διαμένοντες. Ο στόλος καταδιώχθηκε στη συνέχεια από μία σφοδρή καταιγίδα, όταν οι άθλιες μοναχές που είχαν απαχθεί, ρίχθηκαν στη θάλασσα για να ελαφρύνουν τα πλοία. Τα πλοία, ωστόσο, ναυάγησαν στις Ιρλανδικές ακτές, κοντά στο Scarriff σύμφωνα με ορισμένες πηγές, ή στο Cape Clear Island σύμφωνα με άλλες. Ο σερ Ιωάννης Άρουντελ, μαζί με τούς συνοδούς του και άλλους άνδρες υψηλής καταγωγής, πνίγηκαν, και 25 πλοία χάθηκαν με τα περισσότερα από τα πληρώματά τους. Η αφήγηση τού Ζ. Φρουασάρ για το συμβάν διαφέρει ουσιαστικά από αυτή τού Γουόσλινγκχαμ, καθώς παραλείπει την ιστορία τής βεβήλωσης τής μονής.

 Η ταφή 
Τάφηκε στο Λιούις τού Σάσεξ.

 Οικογένεια 
Στις 17 Φεβρουαρίου 1358, ο ΦιτςΆλαν νυμφεύτηκε την Ελεονώρα Μαλτράβερς (Μωλτράβερς) (1345 – 10 Ιανουαρίου 1404 ή 1406), κόρη τού Ιωάννη Μαλτράβερς 1ου βαρόνου Μαλτράβερς και τής Γκουένθιν. Απέκτησαν τουλάχιστον πέντε παιδιά (μερικές αναφορές αναφέρουν περισσότερα):

 Ιωάννα (π. 1360 – 1 Σεπτεμβρίου 1404. Παντρεύτηκε (1) τον Γουλιέλμο ντε Μπριέν (έναν γιο) και (2) τον σερ Γουλιέλμο ντε Έτσινγκχαμ. 
 Ιωάννης, 2ος βαρόνος Άρουντελ (3 Νοεμβρίου 1364 - 14 Αυγούστου 1390), νυμφεύτηκε την Ελισάβετ λε Ντεσπένσερ.
 Ριχάρδος (π. 1366 - 3 Ιουνίου 1419). Η κόρη του Ιωάννα παντρεύτηκε τον Θωμά Γουίλοουμπυ τού Πάραμ, εγγονό τής Άλαϊν ΦιτςΆλαν, κόρης τού Εδμόνδου ΦιτςΆλαν 2ου κόμη τού Άρουντελ.
 σερ Γουλιέλμος (π. 1369 – 1400). Ήταν Ιππότης της Περικνημίδας .
 Μαργαρίτα (1372 – 7 Ιουλίου 1439) παντρεύτηκε τον Γουίλιαμ Ρος, 6ο Βαρόνο Ρος του Χάμλεϊκ και απέκτησε απογόνους.

 Σημειώσεις 

 Αναφορές 


 'The Chronica Maiora of Thomas Walsingham, 1376-1422', ed. & trans. J. Taylor, W. Childs & L. Watkiss
 Ancestral Roots of Certain American Colonists Who Came to America Before 1700 by Frederick Lewis Weis, Lines 9–33, 21–31, 21–32, 59–34, 212–34

Κατηγορία:Οικογένεια ΦιτςΆλαν